Συσχέτιση της υπεργλυκαιμίας του στρες με αγγειογραφικές και κλινικές εκβάσεις σε ασθενείς με οξύ στεφανιαίο σύνδρομο με ανάσπαση του ST διαστήματος
Authors: Σταλίκας Νικόλαος 
Published: September 2024

Το υπεργλυκαιμικό στρες (ΥΓΣ) αποτελεί οξεία απάντηση του οργανισμού η οποία πραγματοποιείται σε πολλές κρίσιμες καταστάσεις συμπεριλαμβανομένης της εμφάνισης οξέος στεφανιαίου συνδρόμου (ΟΣΣ). Η παρούσα διδακτορική διατριβή έχει ως στόχο τη διερεύνηση της συσχέτισης του ΥΓΣ με κλινικά και αγγειογραφικά χαρακτηριστικά ασθενών με οξύ έμφραγμα του μυοκαρδίου με ανάσπαση του ST διαστήματος (STEMI). Η πρώτη δημοσίευση της παρούσας διατριβής περιελάμβανε 309 ασθενείς με STEMI που υποβλήθηκαν σε πρωτογενή διαδερμική στεφανιαία παρέμβαση (pPCI). Οι ασθενείς διαγνώστηκαν με ΥΓΣ εάν η γλυκόζη αίματος κατά την εισαγωγή ήταν >140 mg/dL. Στόχος ήταν να εκτιμηθεί κατά πόσον το ΥΓΣ σχετίζεται με μείζονα δυσμενή καρδιαγγειακά και αγγειακά εγκεφαλικά συμβάντα (MACCE) καθώς και με αγγειογραφικούς παράγοντες χειρότερης πρόγνωσης, όπως η κακή αρχική ροή κατά TIMI, το υψηλό θρομβωτικό φορτίο, ο απομακρυσμένος εμβολισμός στη στεφανιαία μικροκυκλοφορία και η παρουσία υπολειμματικού θρόμβου μετά την pPCI. Το ΥΓΣ σε διαβητικούς και μη διαβητικούς ασθενείς συσχετίστηκε με υψηλότερη επίπτωση υψηλού θρομβωτικού φορτίου (aOR=2,171, 95%CI: 1,27-3,71) και εμβολισμού στη στεφανιαία μικροκυκλοφορία (aOR= 2,71, 95% CI: 1,51-4,86). Είναι σημαντικό ότι κατά τη διάρκεια της παρακολούθησης οι ασθενείς με STEMI και ΥΓΣ παρουσίασαν αυξημένη εμφάνιση MACCE τόσο σε μονοπαραγοντική (HR=1,92, 95% CI:1,19-3,01) όσο και σε πολυπαραγοντική ανάλυση (aHR=1,802, 95% CI:1,01-3,21). Λόγω της έλλειψης ενός ενιαίου και καθολικά αποδεκτού ορισμού για το υπεργλυκαιμικό στρες, για πρώτη φορά πραγματοποιήθηκε μετα-ανάλυση όλων των μελετών που είχαν ως στόχο τη διερεύνηση της προγνωστικής αξίας του ΥΓΣ σε ασθενείς με ΟΣΣ. Συνολικά, αναλύθηκαν 87974 ασθενείς από 26 μελέτες κοόρτης. Η μετα-ανάλυση έδειξε ότι οι ασθενείς με ΟΣΣ και ΥΓΣ στο ανώτερο τριτημόριο είχαν σημαντικά υψηλότερο κίνδυνο εμφάνισης MACCE (HR = 1,7 ; 95% CI= [1,42, 2,03]; P<0,001; μακροχρόνιας (HR = 1.64; 95% CI= [1,49, 1,8]; P<0,001) και ενδονοσοκομειακής ολικής θνησιμότητας (OR = 3,87- 95% CI= [2,98, 5,03]; P<0,001) σε σύγκριση με εκείνους με χαμηλότερο SHR. Στα πλαίσια της διδακτορικής διατριβής πραγματοποιήθηκε ακόμη μια μελέτη η οποία αποσκοπούσε στη διερεύνηση της συσχέτισης του φορτίου των εξωκυττάριων ουδετεροφυλλικών παγίδων (NETs) με κλινικά και αγγειογραφικά χαρακτηριστικά σε STEMI ασθενείς που υποβλήθηκαν σε pPCΙ και αναρρόφηση θρόμβου [thrombus aspiration (TA). 336 διαδοχικοί ασθενείς με STEMI που υποβλήθηκαν σε pPCI εξετάστηκαν για TA. Οι θρόμβοι που αναρροφήθηκαν υποβλήθηκαν σε ιστολογική ανάλυση και ποσοτικοποίηση των NETs μέσω ανοσοϊστοχημείας. 60 θρόμβοι ήταν κατάλληλοι για ανάλυση και συμπεριλήφθηκαν στην παρούσα μελέτη. Το αυξημένο φορτίο των ΝΕΤs συσχετίστηκε σημαντικά με παρατεταμένο χρόνο από τη στιγμή έναρξης του πόνου έως τη διενέργεια pPCI (>300 λεπτά), OR=10,29 (95% CI 2,11-42,22, p=0,001) και με την ύπαρξη ΥΓΣ OR=6,58 (95% CI 1,23-52,63, p<0,01).Επιπλέον, ο εμβολισμός στη στεφανιαία μικροκυκλοφορία , ήταν συχνότερος μεταξύ των ασθενών με αυξημένο φορτίο NETs, OR=16,9 (95% CI 4,23-44,52, p<0,01 ). Συμπερασματικά, αποδείχθηκε για πρώτη φορά συσχέτιση ανάμεσα στο ΥΓΣ με αρνητικές αγγειογραφικές εκβάσεις σε ασθενείς με STEMI έμφραγμα. Επιπλέον, επιβεβαιώνεται η συσχέτιση του ΥΓΣ με αυξημένη επίπτωση MACCE σε ασθενείς με STEMI ανεξάρτητα από την ύπαρξη σακχαρώδη διαβήτη. Τέλος, παρουσιάζονται δεδομένα σχετικά με τη συσχέτιση του ΥΓΣ και της ανεύρεσης αυξημένου φορτίου NETs σε θρόμβους ασθενών που έχουν υποστεί STEMI.